Na temelju članka 67. Statuta Instituta za povijest umjetnosti (na snazi od 10. studenog 2023. godine) Upravno vijeće Instituta na 111. e-sjednici 2. svibnja 2024. godine donosi

***PRAVILNIK O******KRITERIJIMA I NAČINU ISPLATE DODATAKA ZA USPJEŠNOST NA RADU ZAPOSLENIKA INSTITUTA, od 7. listopada 2014.***

**(pročišćeni tekst)**

OPĆI DIO

**Članak 1.**

Zaposlenicima Instituta u okviru plaća za redovan rad, ili u obliku nagrade za ostvarene rezultate rada ili u obliku uvećanja plaća za izravno ili neizravno sudjelovanje u ostvarivanju prihoda Instituta na tržištu, Institut može isplatiti i obračunati povremeni dodatak za uspješnost na radu (stimulativni dio) na temelju ovog Pravilnika, a u skladu s važećim Zakonom o plaćama u državnoj službi i javnim službama.

**Članak 2.**

Ovim Pravilnikom utvrđuju se kriteriji za utvrđivanje natprosječnih rezultata rada, sredstva za isplatu i postupak isplate dodataka za uspješnost na radu, rokovi isplate i praćenje rada zaposlenika.

KRITERIJI ZA UTVRĐIVANJE NATPROSJEČNIH REZULTATA ZAPOSLENIKA

**Članak 3.**

Kriteriji za utvrđivanje natprosječnih rezultata zaposlenika jesu:

- posao koji kvantitetom ili kvalitetom znatnije odstupa od posla utvrđenog osnovnim ugovorom o radu

- ažurnost u obavljanju radnih zadataka i kraći rok izvršenja poslova

- unapređenje poslovnih procesa u Institutu kao rezultat kreativnosti, samoinicijativnosti i samostalnosti zaposlenika (službenika).

Kriteriji za utvrđivanje natprosječnih rezultata zaposlenika istraživača i asistenata jesu: međunarodni uspjeh istraživača, nagrada istraživaču, ako istraživač ugovori međunarodni projekt, ako objavi autorsku znanstvenu knjigu kod uglednoga inozemnog izdavača, članak u priznatom inozemnom znanstvenom časopisu ili zborničkoj publikaciji uglednoga inozemnog izdavača, izuzetno citirani članak, ako brojem autorskih znanstvenih knjiga nadmaši zakonom predviđeni minimum ili ostvari neki drugi kvalitetom ili kvantitetom nadprosječni rezultat koji pridonosi ugledu Instituta.

Povećanim opsegom posla podrazumijevaju se rezultati rada koji po opsegu prelaze količinu koja je planirana za zaposlenika u određenom razdoblju osnovnim ugovorom o radu, ako zaposlenik kroz duže razdoblje uz poslove svog radnog mjesta obavlja i poslove radnog mjesta odsutnog zaposlenika ili nepopunjenog radnog mjesta, odnosno ako se radi o obavljanju izvanrednog posla koji se nije mogao predvidjeti i koji je zahtijevao povećan napor zaposlenika zbog intenziteta i rokova za obavljanje posla.

Kriterij kraćeg roka izvršenja poslova smatrat će se ispunjenim ukoliko zaposlenik obveze iz redovitog i/ili povećanog opsega posla obavi u roku koji je kraći od zadanog ili kraći od raspoloživog radnog vremena.

Kriterij unapređenja poslovnih procesa kao rezultat kreativnosti, samoinicijativnosti i samostalnosti zaposlenika obuhvaća djelovanje u službi koje je pridonijelo ugledu ili afirmaciji Instituta, unapređenju rada i odnosa prema strankama i javnosti, odnosno sudjelovanje u radu projektnog tima koji je postigao uspješne rezultate.

**SREDSTVA ZA ISPLATU DODATAKA ZA USPJEŠNOST NA RADU**

**Članak 4.**

Stimulativni dio isplaćivat će se za natprosječne rezultate u radu, iz sredstava vlastitih prihoda.

Masu sredstava za dodatke za uspješnost na radu određuje ravnatelj, polazeći od zastupljenosti kriterija iz članka 3. ovog Pravilnika kod pojedinog zaposlenika u proteklom dvomjesečnom/tromjesečnom razdoblju.

**POSTUPAK ZA ISPLATU DODATAKA ZA USPJEŠNOST NA RADU**

**Članak 5.**

Zaključak o utvrđivanju uvjeta za isplatu dodataka za uspješnost na radu i ispunjavanju kriterija iz članka 3. ovog Pravilnika donosi ravnatelj na temelju izvješća za protekla 2, odnosno 3 mjeseca, i to:

- rukovoditelji odjela podnose izvješće za zaposlenike unutar djelokruga odjela,

- voditelji službe podnose izvješće za zaposlenike unutar djelokruga službe (odjeljka),

- voditelji istraživačkog projekta podnose izvješće za zaposlenike članove tima unutar istraživačkog projekta.

Za rukovoditelje odjela i voditelje službe i voditelje projekata uvjete za isplatu dodataka za uspješnost na radu i ispunjavanju kriterija utvrđuje ravnatelj.

**Članak 6.**

Zaključak iz članka 5. dostavlja se službi za obračun i isplatu plaća.

**Članak 7.**

Pročišćeni tekst Pravilnika donosi se uz suglasnost reprezentativnog sindikata.

Pročišćeni tekst Pravilnika stupa na snagu kako i Pravilnik o njegovim izmjenama i dopunama osmog dana od dana njegova objavljivanja na mrežnim stranicama Instituta.

U Zagrebu, 2. svibnja 2024.

Ur. broj: IPU-0-1-O-24-138

Predsjednica Upravnog vijeća

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

doc. dr. sc. Tamara Jurkić Sviben